**Tähistame Eesti kultuurilist mitmekesisust!**

Võtame ühiselt ette sündmuse, mis aitab kultuurilisel mitmekesisusel eriliselt silma paista. Avastame ja jagame, väärtustame ja loome, hoiame ja rikastame meie kogukondade ning rahvaste kultuurilisi omapärasid kõige selle kaudu, mis meid ühendab: alates elamustest ja müütidest kuni loomingu ja tuleviku visioonideni välja.

Teadmine ja kultuur oli ja on kõiges, kõikjal.

Indiaanipealik Seisev Karu

**Mehikoorma Arengu Selts MTÜ koostöös Meistrite Kool OÜ, Mehikoorma Kultuur, Mehikoorma Põhikool ja teiste partneritega**

**korraldab 28.-30. mail Mehikoormas maakonnaülese teadmisi ja kultuuripärandit tutvustava rituaal-sündmuse**, mille peaesinejaks on Ameerika indiaanlaste Tohono Oodhami hõimu vaimne juht Lendav Kotkas, kodanikunimega Rupert Encinas. Tema lähem tutvustus on siin:

<https://www.lilleoru.ee/blogi/rupert-encinas-alias-lendav-kotkas-tasakaalu-tuleb-otsida-nii-vaimsel-emotsionaalsel-kui-fuusilisel-tasandil/>

Teadmine ja kultuur oli ja on kõiges, kõikjal. Sellisest motost kantuna on sündmuse peamiseks sihtrühmaks gümnasistid, kuid oodatud on ka vastavalt eelregistreerimisele Põlvamaa põhikoolide vanemad lapsed ja/ või nende vanemad, õpetajad, kultuurihuvilised. 28. mail ootame ja pakume sündmusele tulla Räpina valla, 29. mail Põlva valla ning 30. mail Kanepi valla inimesi. Tseremoonia algus igal päeval on plaanitud kl 11, kuid võib kokkuleppeliselt toimuda ka mõnel teisel ajal ning kestvusega ca 2 h.

Sündmuse autentseks läbiviimiseks püstitame Mehikoorma majaka kõrvale indiaani pühakoja ehk tipi, mis mahutab 30 - 40 osavõtjat. Kavas on läbi viia mitmeid indiaanlaste rituaale sh iga osaleja tutvustus ning tervitustseremoonia, tipiga tutvumine, altari kujundamine ja pühitsemine, selle tähendus, jutupulga ring ning loodusrahvaste kultuuriväärtuste üldine tutvustus. Tseremoonia lõpus saab tutvuda indiaani käsitöökunstiga ning maitsta indiaani tseremoniaalset toitu.